25. schôdza NR SR - 7.deň - B. popoludní - 01.04.2021
Dátum: 2021-04-01
Poslanec: Mazurek, Milan (-)
Druh vystúpenia: Vystúpenie v rozprave

70. Tak, vážené dámy, vážení páni, dúfam, že vás nebudem rušiť pri rozprave o... (Smiech v sále. Reakcie z pléna. Zaznievanie gongu.) Pre všetkých obyvateľov Slovenskej republiky, predseda OĽANO mi tu povedal teraz, teda OĽANO, pardon, to by som mu dal veľký titul. Predseda poslaneckého klubu OĽANO teraz predniesol veľmi závažnú poznámku na moju adresu, urážku, zvyšní poslanci Národnej rady sa tu rehotajú a vieme prečo? Lebo tu hlasujú o predĺžení núdzového stavu, ktorým obmedzujú práva obyvateľov Slovenskej republiky. Milióny ľudí. Pani Zemanová, ukazujete mi teraz, že mám stíšiť hlas? Tak povedzte svojim kolegom, nech sa správajú ako dospelí ľudia, a nebudem s tým mať problém. (Reakcia z pléna.) Veľmi ťažké? Je to veľmi náročné? A vy ste v tejto chvíli, kedy idete opäť ľudí zavrieť doma, opäť im prikazovať celoplošné testovanie a opäť ich oberať o základné ústavné práva, aspoň preukazovali poslancom Národnej rady nejakú základnú slušnosť? Je to také ťažké? Vidíte, dokázali ste sa utíšiť. Keďže vás v škôlke, v škôlke učiteľky nevychovali poriadne, tak to tu urobím ja teraz, ja s tým problém nemám. (Reakcie z pléna. Zaznievanie gongu.) Som rád, že môžem konečne ako poslanec Národnej rady začať v Národnej rade hovoriť. Pán Baránek, už na svoj vek ho nebudem urážať, ale tak viete, zasmial sa len tak od veci, to je veľmi zaujímavé. Vidíte, drahí občania, vy toto budete pozerať, veď toto je pre nich najlepšia vizitka. My sa tu chceme baviť o núdzovom stave, oni sa rehotajú, škriekajú, vyrušujú ma, ani mi nedovolia prísť k téme. A, pán Heger, bohužiaľ, to je v súčasnosti vizitka vašej novej vlády. Či chcete, či nie, toto sú vaši poslanci. To je materiál, s ktorým musíte pracovať, ja vám nezávidím. No a po troch týždňoch absolútnej nefunkčnosti Národnej rady, ktorej boli svedkami všetci obyvatelia Slovenskej republiky, keď ste minulý týždeň kvôli tej zvláštne orientovanej vládnej kríze museli úplne prerušiť rokovanie parlamentu, tu máme absolútnu perličku na záver. Celý mesiac Slovenská republika prakticky nemala vládu. Počúvali sme, ako jeden dával ultimáta druhému, ako jedni hovorili to, že potrebuje odstúpiť druhý, inak neodstúpi tamten a keď odstúpi tamten, tak ja nepôjdem tam alebo tam. Skrátka malé deti na pieskovisku. Ľudia, ktorí by sa mali správať ako dospelí ľudia, sa tu kvôli egoistickým úmyslom naháňali, naťahovali, urážali a dehonestovali celú Slovenskú republiku a ukazovali obyvateľom Slovenskej republiky, že nemajú žiaden morálny ani odborný kredit na to, aby mohli túto republiku, Slovenskú republiku riadiť. A vidíme ten výsledok. Vláda údajne prešla rekonštrukciou. Vymenili sa dve figúrky, rozprávalo sa tu o tom, že predsa my nemôžeme hovoriť, že pán Heger je len figúrka Igora Matoviča. Koľkí z vás, drahí kolegovia, keď sa vymenil Fico s Pellegrinim, a mne je úplne jedno, lebo ja sa nezastávam ani týchto ľudí a sú mi úplne ukradnutí v týchto veciach, ale koľkí z vás tu prezentovali, ako to sa vymenili figúrky, že Pellegrini je figúrka Fica? Možno bol. Ale keď dnes niekto povie, že Heger je figúrka Matoviča, no tak sa idete hádzať o zem, jak si môžete dovoliť niečo také povedať, jak si môžete dovoliť dať nám ochutnať vlastnú medecínu, veď to je neprijateľné! Ale takto to je. Toto je akurát nová vláda Igora Matoviča, kde za premiéra bol nominovaný pán Heger. Nič viac, nič menej. Spôsob, akým riadi stranu OĽANO, spôsob, akým riadi poslanecký klub, spôsob, akým si rozhoduje štátne príspevky za voľby, eseročka, jednoducho schránková firma a nie politická strana OĽANO, tam sa nedá nič zmeniť, aj keby pán Heger veľmi chcel, čo možno mu aj môžem veriť, že úprimne by chcel zmeniť Igora Matoviča, tak sa to nepodarí a stále ho bude musieť len na slovo ako poslušný psíček, ako tu štekal minule Jožo Pročko, v tomto prípade poslúchať, pretože taká je to situácia. No a teraz k téme núdzového stavu, ktorý nám tu opäť predkladáte ako nevyhnutnú súčasť boja proti súčasnej epidemickej situácii. Ja dokážem pochopiť akékoľvek logické argumenty, ale neviem pochopiť, ako dokáže pán súčasný predseda vlády, ak bude schválené teda programové vyhlásenie vlády, potom bude aj potvrdený, predstierať alebo predstavovať absolútne fatálne neúspechy tejto vlády a príčinnú súvislosť, ktorá súvisí práve s predlžovaním núdzového stavu, ako úspech tejto vlády. Ja to skrátka neviem pochopiť, keď on príde a povie, že zaviedli sme núdzový stav, tuším v októbri alebo v novembri, a následne sa situácia začala tragicky zhoršovať, tak tam neostávalo nič iné, len ho opäť predĺžiť. A keď sme ho predĺžili a situácia sa opäť zhoršila, tak sme ho opäť museli predĺžiť. A takýmto spôsobom ho predlžovali ďalej a ďalej. A potom nám povie, že práve vďaka núdzovému stavu sa dnes situácia lepší. Nič iné sme nečakali, tak ako minulý rok, keď ste si pripísali opatrenia, ktoré súviseli maximálne tak s teplým letným počasím, kedy prirodzene víry ustupujú, a dnes sa deje úplne to isté a vy zase prichádzate: To naše opatrenia už konečne zabrali. Po mesiacoch a mesiacoch toho istého, ktoré sa tu dialo stále dookola, zrazu tieto opatrenia zabrali, pán Heger? Vy nám chcete povedať, že keď intenzívne robíte jednu a tú istú činnosť a neustále sa situácia zhoršuje, že zrazu dôjde k zásadnému obratu a zrazu náhle sa všetko lepší práve vďaka tej istej činnosti, ktorú ste tu robili doteraz? Viete, ja som dlho premýšľal nad tým, akým spôsobom s vami začať komunikovať. Aj na začiatku to bolo zrejmé, že vy nemáte záujem počúvať argumenty iných ľudí, a práve tých, ako som napríklad ja, ktorého naozaj možno mnohí z duše neznášate. Premýšľal som nad tým, ako vám vysvetliť tieto veci, ako vám vysvetliť tieto zrejmé súvislosti, ktoré vidí hádam každý obyvateľ Slovenskej republiky, a práve z tohto dôvodu má Igor Matovič tú neuveriteľnú, rekordnú 83-percentnú mieru nedôvery a absolútne rekordný pokles preferencií OĽANO. Ako vám vysvetliť, že to, čo robíte, skrátka nie je správne? A došiel som na to, že možno by ste potrebovali nejaké prirovnania. Skúste si na chvíľku predstaviť, možno, možno tomuto pochopíte, že by Slovenskú republiku namiesto Igora Matoviča... ja viem, teraz vyskočí pán Heger, on to tu riadi. Nie, riadi to Igor Matovič. Skúste si predstaviť, že by Slovenskú republiku namiesto Igora Matoviča riadil napríklad šimpanz. Normálne šimpanz. A šimpanz, ktorý by bol zavretý v klietke a chcel by sa dostať k banánu, by stále tou cestou narazil do klietky a udrel by si hlavu. Urobil by to jedenkrát, druhýkrát, tretíkrát, tak taký múdrejší šimpanz by možno v januári pochopil, že asi to cez tú klietku k tomu banánu nevedie. Hlúpejší šimpanz by to pochopil možno vo februári. Bohužiaľ, Slovenská republika žiadneho šimpanza nemá, my máme Igora Matoviča a ten to nepochopil dodnes. Pretože ten banán, to je zlepšenie stavu, a tá klietka, to je núdzový stav. Opakovane dookola ničíme a devastujeme celý národ a celú Slovenskú republiku, likvidujeme podnikanie, devastujeme rodiny, pripravujeme ľudí o prácu, vyhadzujeme ich z domu, ničíme ich jednoducho živobytia a stále čakáme, že to akýmsi zázrakom zlepší situáciu. A to zlepšenie proste neprichádza. A takýmto spôsobom mučíte a devastujete národ až do doby, keď príde to teplé počasie, a potom prídete víťazoslávne: Á, už to zabralo! Už môžme možno núdzový stav predlžovať poslednýkrát. A potom príde pán predseda parlamentu Kollár a povie, ale len do ďalšej vlny. Len do ďalšej vlny, vážení obyvatelia! Príde september, október, opäť vás uvrhneme do týchto opatrení. A keď sa pýtate tejto vlády, no, a potom kedy to skončí, kedy začneme žiť normálne? Kedy ľudia budú môcť chodiť do obchodov, kedy budú môcť zarábať, kedy budú môcť podnikať, kedy budú môcť cestovať, kedy budú môcť športovať? Lebo toto je už absolútny nonsens, že ľudia nemôžu špor-to-vať. Ani na von-kaj-ších špor-to-vis-kách. Šialenstvo! Tak skrátka odpoveď nemáte. Vy nám neviete povedať, kedy sa situácia zlepší a koľko tých vĺn ešte príde. Nemáte žiadnu stratégiu, látate jednu dieru za druhou a snažíte sa každú vašu fatálnu prehru predstaviť ako najväčší úspech. Ale opak je pravdou, tak ako to tu v tejto chvíli zdôrazňujem. Pretože ak to nedokážete pochopiť na základe nejakých dôležitých faktických argumentov, tak si dajte na tú misku váh na jednu stranu nevýhody lockdownu a s ním súvisiaceho núdzového stavu a na druhú stranu možné pozitíva toho lockdownu. A pozitíva nie vzhľadom na vládu, ale pozitíva vzhľadom na obyvateľov Slovenskej republiky. Pretože tie nevýhody lockdownu sú zásadné, deti nechodia do školy. Koľko, už druhý rok nemali maturitu, prichádzajú o vzdelanie, prichádzajú o sociálne interakcie. Sú v depresiách. Deti na Slovensku páchajú sociálne, teda nie sociálne, páchajú samovraždy. Páchajú samovraždy, pretože sú v depresiách. Tá miera tých depresií je tragická medzi deťmi a to všetci musíte vidieť. Ako hovorím, rodiny sú bez príjmov. Ľudia sú bez práce, skrachovali rekordné množstvá, tisíce a tisíce prevádzok a živnostníkov, ktorí dnes nemajú z čoho žiť. Banky čoskoro začnú týmto ľuďom siahať na ich nehnuteľnosti, ak sa to už nedeje. Prídu o svoje bývanie, o svoje byty, o svoje domy, na ktoré celý život tvrdo makali a pracovali, lebo dnes nemôžu kvôli vašim opatreniam zarábať peniaze. Keby to trvalo mesiac alebo dva a vy ste ten núdzový stav využili a nie zneužili a videli nejaké výsledky v posune tejto situácie, možno by to aj boli schopní akceptovať. Možno by si povedali, áno, stojí to za naše zdravie, ochraňuje to našich blízkych, ochraňuje to našich starých rodičov a my sme ochotní to akceptovať na malú chvíľku, ale keď vidia, že to trvá pol roka, trištvrte roka, rok a neprináša to žiadne výsledky, práve naopak, iba zhoršenie toho stavu, tak je úplne logické, že nemajú záujem na tom, aby táto situácia pokračovala. A potom prídete a tvrdíte, že riešením situácie sú rúška a respirátory. Nasadíte ľuďom povinnosť nosiť tieto nezmyselné respirátory, pritom keby ste mali trochu racionálneho, triezveho uvažovania, sami viete, videli ste to na tej TA3, redaktor tam odpadol, nedá sa v tom normálne dýchať. Každý človek bez ohľadu na to, či možno ten respirátor aj na 95 % filtruje tie vírusy, každý človek hľadá prvú možnosť, kedy sa môže takto nadýchnuť (rečník si stiahol respirátor pod bradu a vzápätí si ho dal späť) a vďaka tomu je jeho účinnosť zbytočná. Je zbytočná. Pretože keď niekomu pripíšete respirátor, cez ktorý sa tak ťažko dýcha, že ten človek hľadá každú maličkú skulinku a príležitosť, aby ho mohol dať dole a nadýchnuť sa, tak na čo vám je tá účinnosť? A poprite mi, že to tak nie je. A o to viac v tomto počasí. A dokedy budete ľudí tými respirátormi jednoducho ničiť? Vonku je teplo, je tam horúco, nedá sa v tom dýchať, ľudia sa v tom potia. Fyzicky normálnejší, zdatnejší ľudia v tom majú problém normálne dýchať a keď to chcete teraz nechať ľuďom v kanceláriách; nie všade majú klimatizáciu, nie všade si žijú na vysokej nohe. Niekde v tom ľudia skrátka nebudú vedieť vydržať. Na úradoch a tak ďalej, nedá sa v tom vydržať a nemá to ten účinok. Ale možno si niekto zarobil. Tak keď už si niekto zarobil, dobre, zarobil si, priznajte to, povedzte to na rovinu, ale dajte už tým ľuďom pokoj! Lebo mnohí dokázali možno aj tie rúška zvládnuť, ale dýchať už cez tieto respirátory, keď vidíme, že to nemá žiaden reálny účinok vzhľadom na to, že ľudia cez to dýchať nechcú a hľadajú možnosti, ako cez to nedýchať, predsa nemá význam. Pozrime sa na zdravotníctvo. Stále tvrdíte, aj v tomto návrhu to píšete, že musíte predlžovať núdzový stav, pretože chcete zachrániť zdravotníctvo, chcete ho udržať. A kde sú tie zásadné zmeny v zdravotníctve, ktoré doteraz sľubujete? Vaša vlastná predsedníčka Výboru Národnej rady pre zdravotníctvo z SaS pani Cigániková povedala, že miliarda eur, môžete si to nájsť na jej stránke, miliarda eur bola doslova prešpáraná na Slovensku v nosoch. Miliarda eur! Koľko je to, 10 alebo 12 nových nemocníc? Aj týmto sa pán Krajčí pochváli a povie: To je úspech našej vlády. Dokázali sme to, sme skrátka dobrí. Dvanásť nových nemocníc v nosoch! Aký to malo význam? Aké sú tie testy? Aká je efektivita? Kto na tom zarobil? Čo nám to pomohlo, keď tá krivka neustále rástla? No nič! No nič! Lebo na jednej strane hovoríte, že chcete znižovať mobilitu a obmedzovať pohyb ľudí, tak aby sa nešíril tento vírus, a na druhej strane milióny ľudí každý týždeň vyháňate do ulíc, aby sa stretávali v nekonečných radách a nechávali sa testovať, aby sa ten vírus šíril. Boli tu povedané xy príkladov. Ľudia idú spoločným autom z dedinky niekde na testovanie. Idú s tým autom. Jeden z nich je pozitívny. Čo myslíte, vracajú sa ako? Toho pošlú vrtuľníkom a tí idú ostatní autom? No nejdú, všetci spoločným autom. Ľudia, ktorí si myslia, že sú negatívni, majú sedem dní test, sú presvedčení o tom, že sa im nič nemôže stať, lebo mediálna propaganda a vládna propaganda funguje na plné obrátky, a kto im zabránil tomu, že tretí, štvrtý deň sa nakazili a ďalej veselo jednoducho fungujú? Na čo je ten test dobrý? Akurát sa minuli peniaze a nezistilo sa nič. Šikanovali sa ľudí, obmedzovali sa ľudské práva a výsledok? Výsledok je žiadny. Výsledok je žiadny, pretože vy to vidíte. Ale keď vám to tu opakujeme, nechcete počúvať, nechcete prijať tento argument, nechcete a odmietate prijať tento fakt aj napriek tomu, že Slovenská republika je na tom podstatne horšie ako iné štáty a Slovenská republika je jediná, ktorá neustále na ľudí tlačí toto celoplošné testovanie. Tak sa vás pýtam úplne na rovinu, v čom je asi tá korelácia. Prečo je Slovenská republika iná ako ostatné štáty, v čom sme iní ako oni a čo robíme inak, čo robíme teda zle? Veď to už musel pochopiť každý. A dnes nám poviete, keď sa vás pýtame, že či to nie je o biznise, či to nie je o biznise, že pán Krajčí kúpil 35 miliónov antigénových testov za 140 miliónov eur, či to nie je o biznise, tak sa tu smejete, hovoríte, nie, v žiadnom prípade, my by sme predsa nerobili kšefty so zdravím ľudí. Samozrejme. A my vám všetci máme veriť, tak ako vám máme veriť, že pán Heger je nový šéf tejto vlády. Vážení koaliční poslanci, vážené koaličné poslankyne, veď vy sami to musíte vidieť, že to celoplošné testovanie k ničomu nevedie. Vy sami musíte vidieť, že po mesiacoch a mesiacoch toho lockdownu a tých opatrení sme sa nikam neposunuli, a sami si môžete porovnať štáty, ako je Brazília alebo Švédsko, ktoré žiaden lockdown nemali, ktoré si ani sčasti nezdevastovali ekonomiku ako my, ktoré si ani sčasti nezdevastovali zdravie ľudí tak ako my, a hlavne to psychické zdravie, ktoré sa potom následne odráža aj na tom fyzickom zdraví, aj napriek tomu tieto štáty sú v počte úmrtí na COVID na milión obyvateľov lepšie ako Slovensko. Ako je to možné? Ako je možné, že štát, v ktorom normálne môžete ísť do reštaurácie, môžete si ísť dať kávu bez rúška, na ulici vás nikto, žiaden policajt, nikto nešikanuje za to, že máte normálne voľné dýchanie, je na tom lepšie v číslach ako my? Ako sa toto dá vysvetliť? To sú otázky, na ktoré vám pán Heger nikdy neodpovie. Pretože my tu točíme stále dookola tie isté mantry, že bez celoplošného testovania, vy na tom stále trváte, a bez núdzového stavu sa vraj všetko radikálne zhorší. Ale svet nám ukazuje, že opak je pravdou. Že skutočne opak je pravdou. Ako to tu bolo povedané mnohokrát, miliónkrát, a už by ste to mali začať aj chápať, COVID nezmizne. Nikdy nezmizne a kto si myslí, že áno alebo že ho zabije nejaká vakcína, ktorá už aj podľa vyjadrení tu pána Krajčího, ktorý tu sedí, nefunguje na nové mutácie, tak je veľmi, ale veľmi naivný a je mi z toho smutno. Vakcína je skvelý biznis a to je tak všetko. Choďte sa pýtať tých 13 obetí korony v domove sociálnych služieb v Stropkove. Všetci boli zaočkovaní. Čo im to pomohlo? Jasné, hneď vyskočíte. Keby mali druhú vakcínu, druhú dávku, už by to prežili. Možno hej. A možno keby nemali ani tú prvú, tak by mali ľahší priebeh. Kto z vás to dokáže vyvrátiť a povedať, že nie je to tak? Nikto z vás to nevie. Pretože my nevieme, ako tá vakcína bude fungovať, nevieme, ako dlho vydrží imunita, nevieme, ako dlho to ľuďom pomôže a či to vôbec pomôže, a nevieme, aké dlhodobé, dlhotrvajúce negatívne účinky to môže mať. Ale vám je to jedno. Robiť experimenty na ľuďoch, to je všetko pre vás úplne fajn. Ja nemám problém s tým, keď si to niekto chce nechať pichnúť. Chce byť subjektom tej klinickej štúdie, ale musí to byť striktne dobrovoľné. A je zradou obyvateľov Slovenskej republiky, keď za toto ste hlasovali na Európskej rade a súhlasili s tými COVID pasmi, ktoré sú popretím základnej zmluvy o fungovaní v Európskej únii, ktorá hovorí o voľnom pohybe obyvateľov a to bolo práve to najväčšie lákadlo, na ktoré ľudí do vstupu do tejto únie skrátka lákali. Teda vieme, že negatíva toho lockdownu sú devastujúce. Sú strašné. Ničia ekonomiku, ničia ľudí, ničia deti, ničia všetko, na čo sa len pozriete. Vieme, že ľudia prichádzajú o všetko a že lockdown je v podstate len zábavkou bohatých a brutálnym, nepredstaviteľným, pre vás nepredstaviteľným utrpením chudobných ľudí, a na druhej strane chceme rátať nejaké pozitíva možné toho lockdownu, tak keď budete hovoriť o znižovaní počtu nakazených, je to nezmysel. Je to nezmysel, lebo v štátoch, kde lockdown nemajú, ako som hovoril, tieto čísla sú nižšie, v štátoch, kde nemajú celoplošné testovanie, nie sú na tom tak zle, a zároveň vieme, že teda tieto čísla počas celého trvania núdzového stavu iba a iba narastali, čiže toto si ako pozitívum lockdownu určite napísať nemôžete. A keď tu hovoríte o brutálnych, tvrdých lockdownoch v Rakúsku, veď to tam celý čas majú, ale chodia po uliciach bez rúška. Skúste ísť tuná na Slovensku po ulici bez rúška, okamžite máte problém s policajtom. Hovorilo sa tu o brutálnych lockdownoch v Írsku, v Anglicku, veď tam všetko pomaly normálne funguje okrem veľkých nákupných centier. Takto to nemôže ďalej skrátka ísť. A tie pozitíva lockdownu z pozície vlády sú zásadné, áno. Na jednej strane nemusíte sa báť toho, že ľudia prídu pred parlament a vidlami vás vyhádžu z okien, lebo majú zakázané protestovať. Lebo tu na Slovensku sme v takom stave, že obyvateľ Slovenskej republiky, ktorý si chce vyjadriť svoj politický názor a postaviť sa za svoje práva, má smolu, lebo Národná rada hlasmi koaličných poslancov schválila núdzový stav, na základe ktorého jeho ústavné práva viac neplatia, jeho politické práva sú udupané do zeme. Toto áno, to je výhoda z pozície vašej vlády, že môžete robiť nezmysly, že môžete vystrájať, môžete ničiť ľudí, devastovať ich a nemusíte sa báť kritiky. Ďakujem, pán Dostál, že ma necháte dohovoriť. Vidíte, pán Dostál odchádza, hneď je lepší vzduch. A čo sa týka ďalšieho toho vášho pozitíva lockdownu, o tom by vedel hovoriť práve pán Krajčí, nákupca testov. Robiť zákazky, obstarávania bez súťaže, napriamo: "Počuj, Janko, nemáš na predaj 100 miliónov testov?" "Jasné, kúpime, Marek, nie je problém." 140 miliónov eur vyhodených do vzduchu! Dokedy chcete tých ľudí testovať? Čiže tie zásadné otázky, pre ktoré núdzový stav v žiadnom prípade nemôžem podporiť, tu boli úplne jasne povedané. A ja čakám tú odpoveď, pán Krajčí, na čo bolo dobrých 35 miliónov testov, dokedy, dokedy chcete tých ľudí testovať týmito nevhodnými testami? Prečo si myslíte, že 140 miliónov eur sa nedalo využiť lepšie? Prečo si myslíte, že miliarda eur nemohla byť lepšie použitá do zdravotníctva a nechať mladých, nechať zdravých, nechať tých, ktorí sa neboja normálne žiť, aby ich to nedevastovalo, a tí, ktorí sa chcú chrániť, tí, ktorí chcú byť zavretí doma v bunkri, tí, ktorí sú presvedčení, že im hrozí obrovské nebezpečenstvo, tak tých nechať a podporiť všetkými možnými prostriedkami, aby sa chrániť mohli? Prečo, keď vidíme na základe Štatistického úradu, že vo veku 0 až 19 rokov za rok 2020 nezomrel ani jeden jediný človek na COVID, že ani jedno dieťa, tak z akého dôvodu, z akého dôvodu potrebujete stále nechávať zavreté školy a mudrovať tu o obmedzovaní mobility? Skrátka to nie je namieste, keď vidíme to celoplošné testovanie. Z toho dôvodu teda v žiadnom prípade núdzový stav nepodporím. Považujem to za zradu obyvateľov Slovenskej republiky, považujem to za dlhotrvajúcu fašistickú diktatúru, ktorú ste tu zaviedli. Vidím, že touto vládou sa nič nemení, lebo ju vedie ten istý človek. Možno keď ste tak v minulosti hovorili, že jaké si tí smeráci dávajú odmeny, tak teraz, pán Heger, sme videli, že vy ste experti na odmeny. To ste si krásne na Vianoce nadelili, v tej dobe krízy a prázdnej špajzy. Tu 12-tisíc, tu 8-tisíc, tu 23-tisíc, pekne ste si rozdali, pán Heger, gratulujem vám, z daní slovenských daňových poplatníkov. A potom nezabudnite plakať, jak nemáte na dôchodcov, jak nemáte na obedy v školách. Nezabudnite plakať, jak nemáte ani na zdravotné pomôcky a musíte zadlžovať štát, ale na odmeny pre vašich papalášov, na to sa, bohužiaľ, vždy nájde. Nie ste v ničom iní než bývalé vlády.